b'\n_START_ARTICLE_\nHektor\n_START_PARAGRAPH_\nHektor (gr\xc4\x8d. \xe1\xbc\x9d\xce\xba\xcf\x84\xcf\x89\xcf\x81, H\xc3\xa9kt\xc3\xb4r) u gr\xc4\x8dkoj mitologiji sin je trojanskog kralja Prijama i Hekabe; jedan od najve\xc4\x87ih boraca u Trojanskom ratu.\n_START_SECTION_\nEtimologija\n_START_PARAGRAPH_\nHektorovo ime dolazi od gr\xc4\x8dke rije\xc4\x8di \xe1\xbc\x94\xce\xba\xcf\x84\xcf\x89\xcf\x81 = "\xc4\x8dvrsto dr\xc5\xbee\xc4\x87i", izvedene od \xe1\xbc\x94\xcf\x87\xcf\x89 = "dr\xc5\xbeati", "posjedovati".\n_START_SECTION_\nBorba\n_START_PARAGRAPH_\nHektor je bio vo\xc4\x91a trojanskih snaga u Trojanskom ratu izme\xc4\x91u Ahejaca i Trojanaca. Isprva nije odobravao rat, predlo\xc5\xbeio je da se on rije\xc5\xa1i dvobojem njegova brata Parisa s Menelajem. Kao \xc5\xa1to to Homer govori u Ilijadi, sukob je ostao nerije\xc5\xa1en zbog intervencije bogova._NEWLINE_Poslije ga je njegova \xc5\xbeena Andromaha molila da se povu\xc4\x8de s bojnog polja, za mir njezine du\xc5\xa1e i njihova sina Astinaksa. Na posljetku ju je Hektor uvjerio, oprostio se i oti\xc5\xa1ao nadaju\xc4\x87i se da \xc4\x87e se njegov sin jednog dana ponositi svojim ocem._NEWLINE_Hektor je poslije, znaju\xc4\x87i da mu jo\xc5\xa1 nije su\xc4\x91eno umrijeti, izazvao jednog ahejskog ratnika na borbu prsa o prsa. Grci su me\xc4\x91u sobom izabrali Ajanta te su se oni borili dan i no\xc4\x87, ali nijedan nije uspio svladati drugoga. Na posljetku su pohvalili jedan drugoga, hrabrost i vje\xc5\xa1tinu te razmijenili darove. Hektor je Ajantu darovao svoj ma\xc4\x8d, a Ajant Hektoru svoj pojas.\n_START_SECTION_\nPatroklova smrt\n_START_PARAGRAPH_\nLegenda o Hektoru opisuje ga kao ratnika koji je samo branio svoj narod i svog kralja od najezde barbarskih Grka, \xc4\x8dak je i korio svog brata kada je ovaj le\xc5\xbeao u svojoj sobi ne bore\xc4\x87i se protiv neprijatelja. Govorio je:_NEWLINE_Srce mi se para kada \xc4\x8dujem, Parise, kako te hrabri trojanski borci kore i proklinju, po\xc4\x91i sa mnom u boj i poka\xc5\xbeimo omra\xc5\xbeenim Grcima da rod slavnog Prijama zna jako udarati ma\xc4\x8dem._NEWLINE_Kada se Hektor na bojnom polju pojavio sa svojim bratom, odu\xc5\xa1evljeni Trojanci klicali su njihova imena i taj je dan bio dan velike pobjede trojanske vojske, ovaj put vo\xc4\x91ene i Parisom, koji se ipak dokazao kao vrsni strijelac ubiv\xc5\xa1i nekolicinu gr\xc4\x8dkih prvaka._NEWLINE_Uz pomo\xc4\x87 Apolona i Euforba, Hektor je uspio ubiti Patrokla misle\xc4\x87i da je Ahilej. Zatim mu je skinuo oru\xc5\xbeje (Patroklo je bio s Ahilejevom opremom) i obukao oklop. Patroklova je smrt bila povod jo\xc5\xa1 jednom okr\xc5\xa1aju. Ahilej je \xc4\x8duo za smrt svog voljenog Patrokla te je preuzeo tijelo, a obje su se vojske odmarale. Patroklova je smrt prekinula Ahilejevu srd\xc5\xbebu zbog koje nije sudjelovao u ratu te je odlu\xc4\x8dio osvetiti svoga prijatelja. Te su no\xc4\x87i Trojanci odr\xc5\xbeali vije\xc4\x87e na kojem su odlu\xc4\x8dili da \xc4\x87e se vratiti zidinama grada gdje \xc4\x87e biti sigurniji od Ahileja. Hektor nije htio slu\xc5\xa1ati misle\xc4\x87i da su nadomak pobjedi.\n_START_SECTION_\nHektorova smrt\n_START_PARAGRAPH_\nSljede\xc4\x87eg se dana Hektor suo\xc4\x8dio s Ahilejem. Bacio je koplje na nj, ali Atena je obmanula Hektora, preru\xc5\xa1ena u njegova brata Difoba. Hektor je bacio jo\xc5\xa1 jedno koplje na Ahileja. Proma\xc5\xa1iv\xc5\xa1i, okrenuo se da od brata uzme jo\xc5\xa1 jedno, ali njega nije bilo. U tom je trenutku shvatio da je to znak da mu nema spasa te je tra\xc5\xbeio Ahileja da dopusti Prijamu, njegovu ocu, da preuzme njegovo tijelo, ali Ahilej je to odbio._NEWLINE_Ahilej je vidio da nosi Patroklovo, odnosno njegovo oru\xc5\xbeje te je znao njegove slabosti. Bacio je koplje koje je pro\xc5\xa1lo kroz jednu pukotinu te je Hektor ubijen. Potom je Ahilej skinuo oru\xc5\xbeje i oklop s njega i privezao Hektora za svoju ko\xc4\x8diju. Sljede\xc4\x87ih je dana vukao tijelo oko Troje, ali bogovi su ga o\xc4\x8duvali netaknutim._NEWLINE_Uskoro je do\xc5\xa1ao Prijam da bi preuzeo tijelo. U jednom od najdirljivijih trenutaka Homerove Ilijade, Ahilej pristaje i predaje mu tijelo. U Troji su odr\xc5\xbeane pogrebne po\xc4\x8dasti, a \xc4\x8dak je i sama Helena oplakivala Hektora koji je uvijek prema njoj bio dobar. U posljednjim se stihovima Ilijade opisuje Hektorov pogreb.'